Document ID: 31989R0352

*****
ΚΑΝΟΝΙΣΜΟΣ (ΕΟΚ) αριθ. 352/89 ΤΗΣ ΕΠΙΤΡΟΠΗΣ
της 13ης Φεβρουαρίου 1989
για τροποποίηση του κανονισμού (ΕΟΚ) αριθ. 570/88 σχετικά με την πώληση σε μειωμένη τιμή βουτύρου και τη χορήγηση ενισχύσεως στο βούτυρο και στο συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1109/88 (2), και ιδίως το άρθρο 6 παράγραφος 7 και το άρθρο 12 παράγραφος 3,
Εκτιμώντας:
ότι το άρθρο 11 του κανονισμού (ΕΟΚ) αριθ. 570/88 της Επιτροπής (3) τροποποιήθηκε τελευταία από τον κανονισμό (ΕΟΚ) αριθ. 2951/88 (4) για να προβλεφθεί, ιδίως, ότι η παρασκευή του συμπυκνωμένου βουτύρου πρέπει να γίνεται σε προθεσμία τριών μηνών που υπολογίζεται από την ημερομηνία λήξεως για την υποβολή των προσφορών· ότι η τροποποίηση αυτή καθιερώθηκε σαν αποτέλεσμα καταστάσεως που χαρακτηρίστηκε από ασυνήθιστα μεγάλη ζήτηση βουτύρου από το δημόσιο απόθεμα και από την αγορά· ότι, προκειμένου να περιορισθούν οι ζητούμενες ποσότητες, η Επιτροπή οδηγήθηκε να αυξήσει την ελάχιστη τιμή πωλήσεως, να μειώσει το επίπεδο των ενισχύσεων και να περιορίσει τις προθεσμίες που προβλέπονται για την παρασκευή του συμπυκνωμένου βουτύρου και για την ενσωμάτωσή του στα τελικά προϊόντα· ότι, εξαιτίας των μέτρων αυτών, οι ζητούμενες ποσότητες έπεσαν στα κανονικά επίπεδα λαμβανομένων υπόψη των πραγματικών αναγκών της εν λόγω βιομηχανίας· ότι, εν όψει αυτής της νέας κατάστασης, πρέπει να επαναφερθεί η προθεσμία που είχε προβλεφθεί αρχικά για τη μεταποίηση του βουτύρου σε συμπυκνωμένο βούτυρο, προκειμένου επίσης να μειωθεί η διαφορά μεταξύ της προθεσμίας αυτής και της προθεσμίας που προβλέπεται για την ενσωμάτωση στα τελικά προϊόντα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 11 του κανονισμού (ΕΟΚ) αριθ. 570/88, η πρώτη περίπτωση αντικαθίσταται από το ακόλουθο κείμενο:
«- επτά μήνες όσον αφορά την παρασκευή του συμπυκνωμένου βουτύρου.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στις ποσότητες που έχουν κατακυρωθεί πριν από την ημερομηνία ενάρξεως ισχύος του παρόντος κανονισμού και ως προς τις οποίες δεν έχει ακόμη λήξει κατά την ημερομηνία αυτή η προθεσμία των τριών μηνών για την παρασκευή του συμπυκνωμένου βουτύρου.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 1989.

Labels: 3
17
19